Twee vas ná Spar-rooftogArgieffoto Twee mans is in hegtenis geneem in verband met ŉ rooftog by die Spar in Southcrest, Alberton in Gauteng. “Altesaam R20 000 is glo uit kasregisters en ŉ kontantkluis by die Spar gesteel,” het Wilfred Kgasago, woordvoerder van die Ekurhuleni-metropolisie, gesê. “Die winkelbestuurder het die polisie Woensdagoggend omstreeks 10:45 van die roof in kennis gestel.” Twee van die sewe diewe het te voet van die toneel gevlug. “Hulle is in ŉ bebosde gebied aangekeer, op pad na City Deep.” Die polisie het beslag gelê op een vuurwapen en ammunisie. Die vuurwapen se reeksnommer is afgevyl. “Die twee mans, onderskeidelik 33 en 38 jaar oud, sal binnekort in die Palm Ridge-landdroshof verskyn op aanklag van gewapende roof en die besit van ŉ ongelisensieerde vuurwapen en ammunisie.” Die vyf ander verdagtes het in ŉ voertuig gevlug. “Hulle is nog steeds soek,” het hy bygevoeg. Bron: Mpho Raborife, News24